
Πέμπτη, 01 Οκτωβρίου2026

ΔΕΛΤΙΟ ΤΥΠΟΥ

Επακούμβηση πλοίων στη Ρόδο – Σύλληψη αλλοδαπού στη Ζάκυνθο – Θάνατος επιβάτη Ε/Γ-Τ/Ρ σκάφους στη Ζάκυνθο 

	
Τις βραδινές ώρες χθες, ενημερώθηκε η Λιμενική Αρχή της Ρόδου για περιστατικό θραύσης των κάβων πρόσδεσης ενός κρουαζιερόπλοιου (Κ/Ζ) σημαίας Μπαχάμες, το οποίο βρισκόταν στον τουριστικό λιμένα Ρόδου. Αποτέλεσμα της θραύσης κάβων ήταν η μετατόπιση του Κ/Ζ και η επακούμβηση του σε επιβατηγό (Ε/Γ) πλοίο σημαίας Παλάου, το οποίο ήταν παραβεβλημένο έμπροσθεν του κρουαζιερόπλοιου. Αμέσως τέθηκε σε εφαρμογή το σχέδιο έκτακτης ανάγκης έρευνας και διάσωσης και ενημερώθηκε ρυμουλκό (Ρ/Κ) ασφαλείας. Τα πλοία επανήλθαν στις θέσεις πρόσδεσης τους με ιδία μέσα και προσδέθηκαν με ασφάλεια. Από το Κεντρικό Λιμεναρχείο Ρόδου που διενεργεί την προανάκριση, απαγορεύτηκε ο απόπλους αμφότερων των πλοίων μέχρι την προσκόμιση σχετικών βεβαιωτικών αξιοπλοΐας από τους νηογνώμονες που τα παρακολουθούν. Από το περιστατικό δεν υπήρξε τραυματισμός, δεν παρατηρήθηκε θαλάσσια ρύπανση και δεν προκλήθηκε εισροή υδάτων.

*****

Τις απογευματινές ώρες χθες, συνελήφθη από στελέχη της Λιμενικής Αρχής της Ζακύνθου ένας 39χρονος ημεδαπός για παράβαση του άρθρου 46 παρ. 7 του Κ.Ο.Κ. («Οδήγηση υπό την επήρεια μέθης»), του άρθρου 291 («Διατάραξη της ασφάλειας των συγκοινωνιών»), του άρθρου 333 («Απειλή») και του άρθρου 361 («Εξύβριση») του Π.Κ. .Ειδικότερα, κατά τη φόρτωση ενός επιβατηγού-οχηματαγωγού (Ε/Γ-Ο/Γ) πλοίου στο λιμάνι του Αγίου Διονυσίου Ζακύνθου, ο 39χρονος εισήλθε στο πλοίο με το Ι.Χ.Ε. όχημά του, χωρίς να διαθέτει το νόμιμο απόκομμα εισιτηρίου. Στη συνέχεια, αρνήθηκε να αποβιβαστεί, παρακωλύοντας την ομαλή διαδικασία φόρτωσης και προετοιμασίας απόπλου του πλοίου, ενώ απείλησε και εξύβρισε στελέχη Λ.Σ.-ΕΛ.ΑΚΤ. Ακολούθως, ο 39χρονος υποβλήθηκε σε αλκοολομέτρηση και διαπιστώθηκε ότι βρισκόταν υπό την επήρεια αλκοόλ. Προανάκριση διενεργείται από το Λιμεναρχείο Ζακύνθου. 

*****

Τις μεσημβρινές ώρες χθες, ενημερώθηκε η Λιμενική Αρχή της Ζακύνθου από τον Κυβερνήτη ενός επιβατηγού-τουριστικού (Ε/Γ–Τ/Ρ) σκάφους, το οποίο εκτελούσε περιηγητικό πλου από το λιμάνι της Ζακύνθου προς την θαλάσσια περιοχή «ΜΑΡΑΘΩΝΗΣΙΟΥ», για αδιαθεσία ενός 60χρονου αλλοδαπού επιβάτη (υπηκόου Βρετανίας-Ιταλίας). Άμεσα στον ασθενή παρασχέθηκαν οι πρώτες βοήθειες με τη μέθοδο καρδιοπνευμονικής αναζωογόνησης, με αρνητικά αποτελέσματα. Στη συνέχεια, το Ε/Γ-Τ/Ρ κατέπλευσε στον λιμενίσκο του «ΑΓΙΟΥ ΣΩΣΤΗ ΛΙΘΑΚΙΑΣ», από όπου ο ασθενής διακομίστηκε με ιδιωτικό ασθενοφόρο στο Γενικό Νοσοκομείου Ζακύνθου, όπου διαπιστώθηκε ο θάνατός του. Προανάκριση διενεργείται από το Λιμεναρχείο Ζακύνθου. 


Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr
1001824
image2.png




image1.png




